85 వేల మంది సమ్మె బాట!
- తెలుగు రాష్ట్రాల్లో స్తంభించిన లావాదేవీలు
- మూతబడిన 12000 పైగా బ్యాంకులు
- నిలిచిపోయిన క్లియరెన్స్‌లు
- తొలిరోజు బ్యాంక్‌ సమ్మె విజయవంతం
- రాష్ట్ర వ్యాప్తంగా ర్యాలీలు.. ప్రదర్శనలు
- వెనక్కి తగ్గేది లేదు: యూఎఫ్‌బీయూ
నవతెలంగాణ-వాణిజ్య విభాగం: న్యాయమైన వేతన సవరణను డిమాండ్‌ చేస్తూ బ్యాంకు ఉద్యోగులు బుధవారం మొదలు పెట్టిన రెండు రోజుల సమ్మె.. తొలిరోజు విజయవంతమైంది. యునైటెడ్‌ ఫోరమ్‌ ఆప్‌ బ్యాంక్‌ యూనియన్స్‌ (యూఎఫ్‌బీయూ) ఆధ్వర్యంలో తొమ్మిది బ్యాంకు ఉద్యోగ సంఘాల వారు ఈ సమ్మెలో పాలుపంచుకున్నారు. యూఎఫ్‌బీయూ ఇచ్చిన దేశ వ్యాప్త సమ్మె పిలుపు మేరకు తెలంగాణ, ఆంధ్రప్రదేశ్‌లలోని ప్రభుత్వ, ప్రయివేటు బ్యాంకుల ఉద్యోగులు, అధికారులు బుధవారం సమ్మెబాట పట్టారు. దీంతో తెలుగు రాష్ట్రాల్లోని 12,000లకు పైగా బ్యాంకు శాఖలు మూతబడ్డాయి. దీంతో తెలుగు రాష్ట్రాలో ఆర్థిక లావాదేవీలు పూర్తిగా స్తంభించాయి. బ్యాంకు శాఖలు పని చేయకపోవడంతో డిపాజిట్లు, డ్రాఫ్టుల సేకరణ, చెక్కుల క్లియరెన్స్‌, ఆర్‌టీజీఎస్‌ లావాదేవీలు, రుణ వితరణలు పూర్తిగా నిలిచిపోయాయి. తెలుగు రాష్ట్రాల్లో దాదాపు 85,000 మంది బ్యాంకు ఉద్యోగులు సమ్మె బాట పట్టినట్టుగా ఉద్యోగ సంఘాలు ప్రకటించాయి. దీంతో ప్రజలు నగదుకు ఇబ్బంది పడ్డారు. బ్యాంకుల ద్వారా ఆర్థిక లావాదేవీలు నిర్వహించేందుకు వీలు లేకపోవటంతో వాణిజ్య కార్యకలాపాలకు తీవ్ర ఆటంకం ఏర్పడింది. బ్యాంకులు ఆపరేషనల్‌ లాభాల్లో ఉన్నప్పటికీ నిరర్థక ఆస్తులు పెరిగిపోతున్నాయన్న సాకుతో బ్యాంకు యాజమాన్యాలు జీతాలను పెంచకపోవడంపై తాము ప్రధానంగా ఆందోళన చేస్తున్నట్లు ఉద్యోగులు వెల్లడించారు. ఎట్టి పరిస్థితుల్లోనూ న్యాయమైన పరిష్కారం లభించేవరకు తాము వెనక్కి తగ్గేది లేదని ఉద్యోగ సంఘాల నాయకులు చెబుతున్నారు.
పాక్షికంగా పని చేసిన ప్రయివేటు బ్యాంకులు..
తెలంగాణలో ఐసీఐసీఐ బ్యాంక్‌, యాక్సిస్‌ బ్యాంక్‌, హెచ్‌డీఎఫ్‌సీ బ్యాంక్‌ వంటి కొన్ని ప్రయివేటు బ్యాంకులు బుధవారం పని చేశాయి. అయితే ఇక్కడ కూడా కేవలం డిపాజిట్లు, చెల్లింపు లావాదేవీలే జరిగాయి. ఇతర బ్యాంకులు పని చేయకపోవడంతో క్లియరెన్స్‌లు పూర్తిగా స్తంభించాయి. దీంతో ప్రజలు ఇబ్బంది పడ్డారు. ప్రయివేటు బ్యాంకులు భారత బ్యాంకుల అసోసియేషన్‌ (ఐబీఏ) వేతన సవరణ బృందంలో భాగస్వాములు కాకపోవడం వల్లే ఇక్కడి ఉద్యోగులు సమ్మెలో పాల్గొనలేదని సమాచారం. దీనికి తోడు ఆయ బ్యాంకుల్లో పని చేసేవారు కాంట్రాక్ట్‌ ప్రాతిపదికన నియమితులవడం.. యాజమాన్యాల ముందస్తు హెచ్చరికల నేపథ్యంలో ఉద్యోగ భద్రతపై భయంతో ఆయా ప్రయివేటు బ్యాంకుల ఉద్యోగులు కొందరు సమ్మెకు దూరంగా ఉన్నట్టుగా తెలుస్తోంది.
ఏటీఎంల రూపంలో నీరుగార్చే యత్నం..
ఉద్యోగుల సమ్మె నేపథ్యంలో బ్యాంకుల యాజమాన్యాలు చాలా చాకచక్యంగా వ్యవహరించాయి. ఉద్యోగుల సమ్మె నోటీసు నేపథ్యంలో ఆయా బ్యాంకుల యాజమాన్యాలు ఏటీఎం వ్యవస్థను అప్రమత్తం చేశాయి. సమ్మెకు ముందు రోజే చాలా బ్యాంకులు ఏటీఎంలలో డబ్బులు నింపే ఏజెన్సీలకు ఎక్కువ మ్తొతంలో నగదును అందసినట్టుగాగా సమాచారం. దీంతో పెద్దనోట్ల రద్దు నాటి నుంచి మూగబోయిన ఏటీఎంలలో కూడా నగదు లావాదేవీలు జరగడం కనిపించింది. సమ్మెను నీరుగార్చేందుకే బ్యాంకు యాజమాన్యాలు ఇలా వ్యవహరిస్తున్నట్టుగా ఉద్యోగ సంఘాల నేతలు ఆరోపిస్తున్నారు. అయితే సమ్మె నేపథ్యంలో బ్యాంకు ఏటీఎంలకు తాకిడి పెరిగింది. ఫలితంగా కొన్ని ఏటీఎంలు సాయంత్రానికి ఖాళీ అయిపోయాయి. దీంతో ప్రజలకు నగదు కష్టాలు తప్పలేదు. అయితే ఈ ప్రభావం గురువారం మరింత తీవ్రతరమయ్యే అవకాశం ఉందని బ్యాంకు అధికారులు చెబుతున్నారు.
భారీ ర్యాలీలు.. నిరసనలు
వేతన సవరణ విషయంలో ఐబీఏ ఉదాసీనతన నిరసిస్తూ బ్యాంకు ఉద్యోగులు రెండు తెలుగు రాష్ట్రాల్లో నిరసన కార్యక్రమాలను చేపట్టారు.హైదరాబాద్‌లో 'యునైటెడ్‌ ఫోరమ్‌ ఆఫ్‌ బ్యాంక్‌ యూనియన్స్‌' (యూఎఫ్‌బీయూ) తెలుగు రాష్ట్రాల శాఖ వారు కోఠిలోని స్టేట్‌ బ్యాంక్‌ ఆఫ్‌ ఇండియా వద్ద నిర్వహించిన నిరసన కార్యక్రమంలో దాదాపు జంటనగరాలకు చెందిన అయిదు వేల మంది బ్యాంకు ఉద్యోగులు పాల్పంచుకున్నారు. దీనికి తోడు తెలంగాణలోని అన్ని జిల్లా కేంద్రాల్లోనూ బ్యాంకు ఉద్యోగులు ర్యాలీలను నిర్వహించారు. సమ్మె నేపథ్యంలో ప్రధానం వరంగల్‌, ఖమ్మం, నిజామామాబాద్‌, సిద్ధిపేట, మెదక్‌, వికారబాద్‌, నల్గొండలలోని బ్యాంకు ఉద్యోగులు తన విధులను బహిష్కరించి బ్యాంకు శాఖల ఎదుటే నిరసన కార్యక్రమాలు చేపట్టారు.
సమ్మెకు సంపూర్ణ మద్దతు: ఏఐటీయూసీ
వేతన సవరణతో సహా న్యాయమైన సమస్యల పరిష్కారానికి గాను సమ్మెబాట పట్టిన బ్యాంకు ఉద్యోగులకు తన సంపూర్ణ మద్దతును ప్రకటిస్తున్నట్టుగా ఏఐటీయూసీ రాష్ట్ర అధ్యక్షుడు టి. నరసింహన్‌ తెలిపారు. ప్రభుత్వ బ్యాంకుల్ని నిర్వీర్యం చేసే కుట్రలో భాగంగానే సర్కారు ఉద్యోగుల సమస్యల పరిష్కారం విషయంలో ఉదాసీనంగా వ్యవహరిస్తోందని ఆయన ఒక ప్రకటనలో ఆరోపించారు. ఆర్థిక మాంద్యం సెగ తగలకుండా మన ఆర్థిక వ్యవస్థను కాపాడింది బ్యాంకులు అందులో పని చేస్తున్న ఉద్యోగులేనని ఆయన వివరించారు. కార్పొరేట్‌ సంస్థలకు 2 లక్షల కోట్లకు పైగా కార్పొరేట్‌ రుణాలను రద్దు చేసిన ప్రధాని మోడీ.. బ్యాంకు ఉద్యోగులకు కనీసం 15% వేతన సవరణనైనా ప్రకటించాలని ఆయన డిమాండ్‌ చేశారు. ప్రజల సొమ్మును రాబందుల్లా కార్పొరేట్‌ సంస్థలు, బడా బాబులు దోచుకుపోతుంటే నిలవరిం చలేకపోయిన ప్రభుత్వం.. ఎన్‌పీఏలు పెరిగాయన్న సాకుతో ఉద్యోగుల జీతాల సవరణను నిలిపివేయాలని చూడడం సబబు కాదని ఆయన అన్నారు.
ఉద్యోగులకు నాలుగు వందల కోట్లు నష్టం..
వేతన సవరణ విషయంలో ఉద్యోగుల పట్ల ఐబీఏ అవమానకరంగా వ్యవహరిస్తోందని యునైటెడ్‌ ఫోరమ్‌ ఆఫ్‌ బ్యాంక్‌ యూనియన్స్‌ తెలుగు రాష్ట్రాల విభాగం కన్వీనర్‌ వి.వి.ఎస్‌.ఆర్‌. శర్మ ఆవేదన వ్యక్తం చేశారు. సమ్మె నేపథ్యంలో ఆయన 'నవతెలంగాణ'తో ఆయన మాట్లాడుతూ తమకు న్యాయమైన వేతన సవరణ జరపాలని ఎన్నిమార్లు విజ్ఞప్తి చేసిన ఐబీఏ పెడచెవిన పెడుతోందని ఆయన అన్నారు. ఐబీఏ కేవలం 2% వేతన సవరణను మాత్రమే ప్రతిపాదించి తమను అవమాన పరుస్తోందని ఆయన ఆవేదన వ్యక్తం చేశారు. సమ్మె కారణంగా బ్యాంకు ఉద్యోగులు వేతనాల రూపంలో రోజుకు రూ.200 కోట్ల వరకు నష్టపోతున్నారని ఆయన తెలిపారు. రెండు రోజుల సమ్మె కారణంగా ఉద్యోగులు రూ.400 కోట్ల మేర జీతభత్యాలను వదులుకోవాల్సి వస్తోందని ఆయన వివరించారు. మొండి బాకీలను ఎన్‌పీఏలతో బ్యాంకు ఉద్యోగుల వేతన సవరణను ముడి పెట్టడాన్ని ఆయన తీవ్రంగా ఆక్షేపించారు. సమస్యకు తగిన పరిష్కారం చూపేలా వేతన సవరణ చేపట్టాలని సర్కారు ఐబీఏకు పలుమార్లు సూచించినప్పటికీ బ్యాంకు యాజమాన్యాలు మాత్రం పట్టించుకోవడం లేదని ఆయన అన్నారు.
మీ స్నేహితులకు రికమెండ్ చెయ్యండి